Suid-Afrika spog met sy eie 'Pink Panther' | Maroela Media
Deon de Villiers het onlangs Madikwe-reservaat se aarbei-kleurige luiperd op film vasgevang.
'n Luiperdmannetjie met 'n aarbei-kleurige pels is verlede week in die Madikwe-natuurreservaat gesien en het natuurliefhebbers en -bewaarders sedertdien behoorlik aan die gons oor die seldsame verskynsel.
National Geographic nuus het verlede Donderdag 'n foto van die luiperd gepubliseer nadat verskeie toeriste al beweer het hulle het die rare dier gesien. 'n Fotograaf en gids, Deon de Villiers, het egter onlangs daarin geslaag om die luiperd op film vas te vang. Die foto is na Panthera, 'n Amerikaanse wilde kat bewaringsgroep, as 'n verifiëring gestuur.
Die organisasie se president, Luke Hunter, het gesê die ligte luiperd ly aan 'n genetiese afwyking wat die oorproduksie van rooi pigmente en die onderproduksie van swart pigmente veroorsaak. "Hierdie is 'n besonderse rare verskynsel. Daar is tans nie nog 'n voorbeeld van so 'n soort luiperd nie," het Hunter gesê. Die afwyking is ongewoon in karnivore maar kom gereeld by wasbere en Eurasiese ratels voor.
Ten spyte van sy pienkerige kleur lyk die luiperd gesond. Hunter het egter gewaarsku dat indien die luiperd die natuurreservaat sou verlaat, hy maklik 'n teiken vir trofeejagters sou maak, wat die lot van baie luiperds is.